Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК-Скопје, поднесена преку полномошник Герман Филков, претседател на Здружението, против Општина Ѓорче Петров, по предметот Барање за пристап до информации од јавен карактер, на 16.10.2024 година, го донесе следното

**Р Е Ш Е Н И Е**

  **1**. Жалбата изјавена од Здружението на граѓани Центар за граѓански комуникации ЦГК-Скопје, преку полномошник Герман Филков, претседател на Здружението, против Општина Ѓорче Петров, заведена во Агенцијата под бр.08-273 на 04.10.2024 година, по предметот Барање за пристап до информации од јавен карактер,**СЕ УВАЖУВА.**

 **2. Предметот се враќа на повторно постапување пред првостепениот орган.**

 **3. Решението на Имателот на информации бр.03-1364/6 од 02.10.2024 година СЕ ПОНИШТУВА.**

 **4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, како што е наведено во Жалбата, на 05.09.2024 година поднело Барање за пристап до информации од јавен карактер до Општина Ѓорче Петров, со кое побарало преку е маил да му се достави електронски запис од следните информации:

„1. Одлуката за спроведување на постапката со преговарање без претходно „1.Имињата и поединечните износи што им се исплатени на ангажираните домашни и странски пејачи, групи и изведувачи за периодот од 01.01.2023 до 31.12.2023 година и за периодот од 01.01.2024 до 31.08.2024 година.

2. За секоја од горе побараните исплати наведете колкав дел од исплатениот износ бил од буџетот на општината, а колкав дел бил од донации и /или спонзорства од фирми и поединци, со наведување на имињата на донаторите и/или спонзорите и нивниот поединечен износ за секоја исплата.

3. Наведете го датумот и манифестацијата на која настапувале ангажираните домашни и странски пејачи, групи и изведувачи за периодот од 01.01.2023 до 31.12.2023 година и за периодот од 01.01.2024 година до 31.08.2024 година.“

Постапувајќи по ова Барање, Имателот на информации до Барателот доставил Одговор на барање бр.03-1364/7 од 02.10.2024 година, во кој е наведено: “...Ве известуваме дека со внимание е разгледано вашето Барање за пристап до информации од јавен карактер и истото е прифатено со Решение за прифаќање на Барање за слободен пристап до информации од јавен карактер (наш број 03-1364/6 од 02.10.2024 година“...Ве известуваме дека Општина Ѓорче Петров во својство на имател на бараната информација од јавен карактер, согласно член 6, став 1, точка 3 од Законот за слободен пристап до информации од јавен карактер нема легитимитет да Ви овозможи пристап до истата. Имено, согласно наведениот основ, давањето на информацијата што ја барате би значело повреда на доверливоста на даночната постапка...Ве известуваме дека може да определите термин кога би дошле во просториите на Општината Ѓорче Петров да извршите увид во побараните податоци.“

Незадоволен од горенаведениот Одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-273 на 04.10.2024 година. Во Жалбата меѓу другото е наведено: “...Во добиениот одговор не е содржана бараната информација“.

Агенцијата со допис бр.08-257 од 04.10.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 14.10.2024 година до Агенцијата преку електронска пошта достави Произнесување по жалба бр.03-1364/9 од 10.10.2024 година, во кое наведува дека останува во целост на наводите во Решението бр.03-1364/6 од 02.10.2024 година и Одговорот на барање за пристап до информации од јавен карактер бр.03-1364/7 02.10.2024 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението** **бр.03-1364/6 од 02.10.2024 година на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации, иако постапил согласно член 20 од Законот за слободден пристап до информации од јавен карактер и донел Решение со кое се прифаќа Барањето за слободен пристап до информации од јавен карактер, на Барателот не му ги доставил бараните информации на начин и во форма наведени во Барањето во целост.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Имателот на информации во Одговорот на барање погрешно се повикал на член 6 став 1 точка 3 од Законот за слободен пристап до информации од јавен карактер тврдејќи дека “давањето на информацијата би значело повреда на доверливоста на даночната постапка“.

Агенцијата утврди дека не станува збор за исклучок од слободниот пристап до информации од јавен карактер, туку за должност за информирање на јавноста за работењето на Општината, односно за информации кои произлегуваат од организацијата и работењето на овој Имател на информации, или за информации кои согласно член 10 став 1 алинеја 1, 11, 12,, 13, 15, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Агенцијата му укажува на Имателот на информации дека во конкретниот случај бараните информации се информации од јавен карактер и е должен на Барателот да му овозможи пристап до истите, **на начин и во форма наведени во Барањето.**

Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните.

Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му ги достави бараните информации, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**